b'\n_START_ARTICLE_\nStreikas\n_START_PARAGRAPH_\nStreikas \xe2\x80\x93 masinis darbuotoj\xc5\xb3 atsisakymas atlikti darb\xc4\x85, kol nebus patenkinti keliami reikalavimai. Streikai tapo reik\xc5\xa1mingi atsiradus didel\xc4\x97ms, daugel\xc4\xaf darbuotoj\xc5\xb3 samdan\xc4\x8dioms \xc4\xafmon\xc4\x97ms. Darbdaviams turint daug daugiau politin\xc4\x97s \xc4\xaftakos, nei darbininkams, daugumoje \xc5\xa1ali\xc5\xb3 jie beveik nedelsiant buvo paskelbti nelegaliu tiesiogin\xc4\x97s kovos b\xc5\xabdu. Ta\xc4\x8diau dvide\xc5\xa1imtojo am\xc5\xbeiaus prad\xc5\xbeioje daugelyje Vakar\xc5\xb3 valstybi\xc5\xb3 streikai v\xc4\x97l buvo legalizuoti, nustatant j\xc5\xb3 vykdymo taisykles._NEWLINE_Masiniai streikai taip pat gali b\xc5\xabti naudojami priversti vyriausyb\xc4\x99 keisti vykdom\xc4\x85 politik\xc4\x85 arba netgi pakeisti pa\xc4\x8di\xc4\x85 vyriausyb\xc4\x99._NEWLINE_Da\xc5\xbeniausiai streikas vykdomas profs\xc4\x85jungos nurodym\xc5\xb3, jei darbininkams ir darbdaviui nepavyksta taikiai susitarti kokiais nors su darbu susijusiais klausimais. Tai n\xc4\x97ra paplit\xc4\x99s kovos b\xc5\xabdas: apie 98 procentai konflikt\xc5\xb3 baigiasi taikiai, kovai nepasiekus streiko stadijos. Jei darbininkai ry\xc5\xbetasi streikuoti profs\xc4\x85jungai nepritariant (arba tai vyksta \xc5\xa1alyje kur tokios profs\xc4\x85jungos n\xc4\x97ra), toks streikas vadinamas \xe2\x80\x9elaukiniu\xe2\x80\x9c (angl. wildcat). Daugumoje \xc5\xa1ali\xc5\xb3 taip streikuoti n\xc4\x97ra legalu ir tod\xc4\x97l daug sunkiau.\n_START_SECTION_\nKovos b\xc5\xabdai\n_START_PARAGRAPH_\nGindamas savo interesus, darbininkams dirbti gali u\xc5\xbedrausti ir pats darbdavys. Tokia kovos forma vadinama lokautu. Nedirbantis \xc5\xbemogus negauna atlyginimo, tod\xc4\x97l jei aktyviai streikuoja tik dalis darbuotoj\xc5\xb3, taip galima sukelti konflikt\xc4\x85, padedant\xc4\xaf nutraukti streik\xc4\x85.'